**Монгол Улсын Их Хурлын 2007 оны намрын ээлжит чуулганы Хууль зүйн байнгын хорооны 12 дугаар сарын 27-ны өдөр (Пүрэв гараг)-ийн хуралдаан 11 цаг 40 минутад Төрийн ордны \"В\" танхимд эхлэв.**

УИХ-ын гишүүн Ц.Шаравдорж ирц, хэлэлцэх асуудлыг танилцуулж, хуралдааныг даргалав.

**Хуралдаанд ирвэл зохих 20 гишүүнээс 15 гишүүн ирж, 75.0 хувийн ирцтэй байв.**

**Чөлөөтэй:** Н.Энхболд;

***Өвчтэй:*** Э.Бат-Үүл, Н.Баяртсайхан;

***Тасалсан:*** Х.Баттулга, Р.Эрдэнэбүрэн;

**Нэг. Авлигатай тэмцэх газрын даргыг томилох тухай**

                Хэлэлцэж буй асуудалтай холбогдуулан Монгол Улсын Ерөнхийлөгчийн Хуулийн бодлогын зөвлөх Д.Зүмбэрэллхам, Хууль зүйн байнгын хорооны референт Б.Баасандорж, Э.Ганболд нар байлцав.

                Авлигатай тэмцэх газрын даргад нэр дэвшигчийг Монгол Улсын Ерөнхийлөгчийн Хуулийн бодлогын зөвлөх Д.Зүмбэрэллхам танилцуулав.

                Нэр дэвшигчтэй холбогдуулан УИХ-ын гишүүдээс асуулт гараагүй болно.

                Хэлэлцэж буй асуудалтай холбогдуулан УИХ-ын гишүүн М.Сономпил, С.Баярцогт, Ц.Нямдорж, Б.Батбаатар, З.Энхболд, Ц.Сүхбаатар, Л.Гансүх нар санал хэлэв.

**Ц.Шаравдорж: -** Авлигатай тэмцэх газрын даргад нэр дэвшигч Чимгээгийн Сангарагчааг дэмжиж байгаа гишүүд гараа өргөнө үү.

                Зөвшөөрсөн:                       14

                Татгалзсан:                          1

                Бүгд:                                       15

                Гишүүдийн олонхийн саналаар дэмжигдлээ.

                УИХ-ын гишүүн З.Энхболд цөөнх болов.

                Байнгын хорооноос гарах санал, дүгнэлтийг УИХ-ын гишүүн Ц.Шаравдорж УИХ-ын чуулганы нэгдсэн хуралдаанд танилцуулахаар тогтов.

**Хуралдаан 12 цаг 20 минутад өндөрлөв.**

Тэмдэглэлтэй танилцсан:

ХУУЛЬ ЗYЙН БАЙНГЫН

ХОРООНЫ ДАРГА Ц.ШАРАВДОРЖ

Тэмдэглэл хөтөлсөн:

ХУРАЛДААНЫ НАРИЙН

БИЧГИЙН ДАРГА Ц.АЛТАН-ОД

**МОНГОЛ УЛСЫН ИХ ХУРЛЫН 2007 ОНЫ НАМРЫН ЭЭЛЖИТ ЧУУЛГАНЫ**

**ХУУЛЬ ЗҮЙН БАЙНГЫН ХОРООНЫ 12 ДУГААР САРЫН 27-НЫ ӨДӨР (ПҮРЭВ ГАРАГ)-ИЙН ХУРАЛДААНЫ ДЭЛГЭРЭНГҮЙ**

**ТЭМДЭГЛЭЛ**

**Хуралдаан  11 цаг 40 минутад эхлэв.**

**Ц.Шаравдорж: -** УИХ-ын Хууль зүйн байнгын хорооны гишүүдийн ирцийг танилцуулъя. Хуралд ирвэл зохих 20 гишүүнээс одоогийн байдлаар ирсэн 11. Н.Баяртсайхан гишүүн өвчтэй, Э.Бат-Үүл гишүүн өвчтэй байгаа. Р.Эрдэнэбүрэн гишүүн, З.Энхболд, Н.Энхболд, за Ц.Мөнх-Оргил гишүүн одоо орж ирнэ. Х.Баттулга гишүүн орж ирнэ гэсэн. Ингээд ирц бүрдэж байгаа учраас Хууль зүйн байнгын хорооны хуралдааныг нээснийг мэдэгдье.

                Та нөхөд сайн мэдэж байгаа. Авлигатай тэмцэх газар гэдэг байгууллагыг Монгол Улсын Их Хурал байгуулаад ажилд нь оруулсан боловч энэ байгууллагыг толгойлж байсан Б.Дангаасүрэн өвчний улмаас нас нөгчсөн. Энэ чухал байгууллага бол эзэнтэй, удирдлагатай, үйл ажиллагаагаа цаг алдахгүй явуулах ёстой. Өнгөрсөн хугацаанд бас энэ байгууллагыг толгойлох шинэ удирдлагын талаар Монгол Улсын Ерөнхийлөгчөөс судалгаа хийж өчигдөр Монгол Улсын Их Хуралд нэр дэвшүүлсэн. Тэгээд өнөөдрийн Хууль зүйн байнгын хорооны хуралдаанаар Авлигатай тэмцэх газрын даргыг томилох тухай асуудал байгаа. Хэлэлцэх асуудал зүйтэй юу. За одоохон. Эхлээд хэлэлцэх асуудлаа батлах уу? За баталчихъя. За.

                За хэлэлцэх асуудалтай холбогдуулж эрхэм гишүүн С.Баярцогт үг хэлье. Асуулт асууна гэсэн. Тийм ээ?

**С.Баярцогт: -** Би ийм л асуулт асуух гээд байна л даа. Энэ өргөн барьсан нь бол 12 сарын 26-нд буюу өчигдөр өргөн барьсан юм байна. Тэгээд өнөөдөр ингээд яаралтай хэлэлцэх зайлшгүй шаардлага байгаа байх аа. Энийг бол ойлгож байна. Тэгэхдээ яг хууль, дэгийн хувьд энэ одоо болж байна уу, болохгүй байна уу гэдэг тийм л асуулт асуух гэсэн юм.

**Ц.Шаравдорж: -** Монгол Улсын Их Хурлын Дэгийн тухай хуулийн 45 дугаар зүйлд УИХ-д ажлаа шууд хариуцан тайлагнадаг байгууллагын удирдах албан тушаалтныг томилох, чөлөөлөх асуудлыг хэлэлцэх журам гээд 45.1-д хууль тогтоомжоор эрх олгогдсон албан тушаалтан УИХ-д ажлаа шууд хариуцан тайлагнадаг байгууллагын удирдах албан тушаалтныг томилох, чөлөөлөх санал гаргасан бол холбогдох Байнгын хороо 7 хоногийн дотор хэлэлцэж санал, дүгнэлт гаргана гэсэн байгаа. Тийм учраас өчигдөр өргөн барьсан. Хууль зүйн байнгын хорооны гишүүдийн гар дээр өнөөдөр материал очсон. Хүний асуудал учраас энд хууль, тогтоомж гэдэг юм уу, хэм хэмжээ тогтоох асуудал бол байхгүй. Нэр дэвшигчдийг эсвэл мөн нэр дэвшүүлсэн албан тушаалтнаасаа шууд асуугаад энэ асуудлыг шийдчих бүрэн боломжтой ийм асуудал. Ийм учраас энэ дээр Дэгийн тухай хууль бол зөрчигдөөгүй гэж хэлэх байна.

                За өөр асуулт байхгүй юу. За тэгвэл хэлэлцэх асуудалдаа оръё. Авлигатай тэмцэх газрын даргыг томилох тухай асуудлаар саналыг Монгол Улсын Ерөнхийлөгчийн Хуулийн бодлогын зөвлөх Д.Зүмбэрэллхам танилцуулна.

**Д.Зүмбэрэллхам: -** За баярлалаа. Хууль зүйн байнгын хорооны дарга, эрхэм гишүүд ээ,

                Монгол Улсын Ерөнхийлөгч Авлигын эсрэг хуулийн 21 дүгээр зүйлийн 1 дэх хэсэгт заасны дагуу Чимгээ овогтой Сангарагчааг Авлигатай тэмцэх газрын даргаар томилуулахаар УИХ-д санал оруулж байна.

                Чимгээ овогтой Сангарагчаа нь 1951 онд Завхан аймгийн Дөрвөлжин сумын нутагт төрсөн. 1970 онд нийслэлийн 14 дүгээр дунд сургууль, 1974 онд ОХУ-ын Ростов хотын Дотоод явдлын яамны сургууль, 1982 онд ОХУ-ын Москва хотын Дотоод явдлын яамны дээд сургууль, 1990 онд ОХУ-ын Дотоод явдлын яамны удирдлагын академид эрх зүйч, удирдлагын менежер мэргэжлээр тус тус төгссөн.

                Ч.Сангарагчаа нь 1970 оноос Улаанбаатар хотын цагдан сэргийлэх хэлтэст цагдаа, 1975 оноос Өвөрхангай аймаг дахь Нийгмийг аюулаас хамгаалах хэлстийн цагдан сэргийлэх ангид туслах төлөөлөгч, 1982 оноос нийслэлийн цагдан сэргийлэх газрын Эрүүгийн хэрэг эрэн сурвалжлах хэлтэс ахлах төлөөлөгч, 1984 оноос Ажилчны районы цагдан сэргийлэх хэлтэст орлогч бөгөөд Эрүүгийн тасгийн дарга, 1990-ээс 1994 онд Хан-Уул дүүргийн цагдаагийн хэлтсийн дарга. 1994-1998 онд нийслэлийн цагдаагийн газрын дэд дарга бөгөөд эрүүгийн цагдаагийн газрын хэлтсийн дарга. 1998-2000 онд Цагдаагийн ерөнхий газрын 803 дугаар ангийн захирагч бөгөөд Цагдан хорих төвийн дарга. 2000-2001 онд Цагдаагийн академид гүйцэтгэх ажлын тэнхимийн эрхлэгч, 2001-2003 онд Эрүүгийн цагдаагийн газрын дэд дарга бөгөөд Онц хүнд гэмт хэрэгтэй тэмцэх хэлтсийн дарга. 2003-2006 онд Эрүүгийн цагдаагийн газрын дэд дарга бөгөөд зохион байгуулалттай гэмт хэрэгтэй тэмцэх хэлтсийн дарга зэрэг ажлуудыг хийж байгаад 2006 оноос Тагнуулын ерөнхий газрын мөрдөн байцаах хэлтсийн даргаар ажиллаж байна.

                Ч.Сангарагчаа нь Авлигын эсрэг хуулийн 19.1, 21.2.1 дэх хэсэгт заасан шалгуурыг бүрэн хангасан бөгөөд Авлигатай тэмцэх төрийн бодлогыг гардан хэрэгжүүлэх өндөр хариуцлагатай албан тушаалд тэнцэнэ гэж Монгол Улсын Ерөнхийлөгч үзэж байгаа.

                Чимгээ овогтой Сангарагчааг Монгол Улсын Ерөнхийлөгчийн санал болгосны дагуу Авлигатай тэмцэх газрын даргаар томилохыг дэмжин санал, дүгнэлт гаргаж өгөхийг та бүхнээс хүсье.

                Баярлалаа.

**Ц.Шаравдорж: -** Д.Зүмбэрэллхам зөвлөхөд баярлалаа. За нэр дэвшүүлж, асуудлыг танилцуулсан Монгол Улсын Ерөнхийлөгчийн Хуулийн бодлогын зөвлөх Д.Зүмбэрэллхам болон Авлигатай тэмцэх газрын даргаар нэр дэвшигдэж байгаа Чимгээ овогтой Сангарагчаа нараас асуулт асуух асуудалдаа оръё. Хэнд ямар асуулт байна. Алга уу? За алга байна. Тэгвэл асуултаа тасалъя.

                Одоо тухайн хэлэлцэж байгаа асуудлаар үг хэлэх гишүүд. За эрхэм гишүүн М.Сономпил, С.Баярцогт. За хоёр гишүүн байна. За энэ хоёр гишүүнээр үг хэлэх гишүүдийн тоог, за эрхэм гишүүн Ц.Нямдорж, гурван хүнээр тасалъя. За ингээд эрхэм гишүүн М.Сономпил та үгээ хэлдээ.

**М.Сономпил: -** За баярлалаа. Тэгэхээр сүүлийн үеийн Монгол Улсад авлигал гэж ярих дуртай болсон. Ийм ч учраас манай Монгол Улсын Их Хурал Авлигатай тэмцэх газрыг их шуурхайлан байгуулсан л даа. Энэ байгууллагыг маш их сайн байгууллага болж авлигатай тэмцэнэ гэсэн ойлголтоор байгуулсан. Гэтэл өнөөгийн дүр зураг энэ байгууллага маань 1930-аад оны Дотоод явдлын яам хүнийг хэлмэгдүүлдэг, хүнийг дарамталдаг ийм байгууллага болж хувирсан. Энийг би жишээ баримттай хэлж болно. Энийг гишүүний хувьд бол миний дээр маш олон зүйлүүд ирсэн. Ямар нэгэн тодорхой албан тушаалтан, төрийн албан хаагч хүнийг одоо өөрийнх нь санаанд нийцэхгүй, эсвэл одоо хувийн өшөө хонзон, сэдэлтээр би чамайг авлигал авсан хэргээр Авлигатай тэмцэх газар өгнө, гэж ч өгсөн байгаа юм. Тэр хэргээр Авлиглтай тэмцэх газрын байцаагч очоод бичиг баримтыг нь хурааж авсан, гадагшаа дотогшоо явуулахгүй, эрхийг нь зөрчиж эхэлсэн.

                За түүнээс гадна би Батлан хамгаалахын сайдын үүрэгт ажлыг саяхан хүлээлгэж өгсөн. Авлигатай тэмцэх газар маань үнэхээр байр оронгүй, үнэхээр хэцүү байна гээд манай \"Шувуун саарал\" компанийн байрыг өгөөчээ гэдэг асуудлыг Засгийн газар дээр яриад, мэдээж Авлигатай тэмцэх газрыг хурдан ажилд оруулахын тулд өгөлгүй яах вэ гээд суллаад өгсөн, Батлан хамгаалах яам. Үүнд бол, энэний ард талд нэг гараж байдаг юм. Гараж нь Батлан хамгаалах яамны мэдэл дээр ирсэн юм, үлдсэн юм. Гэтэл Авлигатай тэмцэх газар тэрийг булаагаад, дээрэмдээд, өөр дээрээ үл хөдлөх хөрөнгийн гэрчилгээ бичүүлээд авсан байгаа юм. Би Авлигатай тэмцэх газрын даргад энэ хэрэгтэй юм бол нэгэнт л одоо танайх байшинг нь авч байгаа юм бол энийг нь бас авах нь зүйтэй байх аа гэсэн бичиг явуулсан юм. Ярилцаж тохирох ёстой байх аа. Гэтэл шууд булаагаад авчихаж байгаа юм. Ийм хууль бус ажил өөрсдөө хийгээд эхэлсэн, нэг. Салбартай холбоотой асуудал.

                Хоёрдугаарт, Авлигатай тэмцэх газар маань бараа сурталчилдаг, өөрийгөө сурталчилдаг ийм байгууллага болж хувирсан. Рекламаар та нар ажигласан байх. Авлигатай тэмцэх газар гээд нэг хачин реклам яваад байна шүү дээ. Дарамтлаад байгаа юм уу? Эсвэл бид нар авлигатай тэмцээд авлигал бид нар авах гээд байна, та нар ирж уулз гээд байгаа юм уу? Энэ рекламныхаа өнгө аяс нь бас их утга учир бий шүү. Би бизнес эрхэлж байсан. Реклам их явуулдаг байсан. Шууд дарамталдаг реклам болсон шүү. Энэ дээрээ анхаараа. Мэдээж юм хийж байгааг үгүйсгэхгүй. Олон нийттэй харьцаж байгаа байх. Гэхдээ энэ реклам дээрээ анхаараа гэж хэлэх гэсэн юм. Ер нь одоо би хувь хүний хувьд Ч.Сангарагчаа даргыг маш их сайн мэднэ. Сайн офицер. Төрийн тусгай албан хаагчаар их олон жил ажилласан. Энэ дээр туршлагатай. Энэ газрыг дор нь очиж цэгцэлж, та нарт хийх ёстой функц, үүргүүд байгаа шүү дээ. Энэнийхээ дагуу л ажил. Хүн дарамталдаг, ийм хууль бус үйлдэл хийдэг.

                Авлигатай тэмцэх газарт Их Хурал маш их анхаарал тавьж байгаа. Маш их хайр халамжаа тавьж байгаа шүү дээ. Төрийн тусгай албан хаагчдын цалингаас илүү байгаа. Зэрэглэл нь, шатлал нь өндөр байгаа. Өндөр байлгахын тулд Ц.Шаравдорж гишүүн бид нар гүйж байгаа. Хөрөнгө оруулалтыг танай газар дээр гэхэд л 2 орчим тэрбум төгрөгөөр хэрүүл уруултай тавиад л өгсөн. Дэмжээд л байгаа. Та нар хүн дарамталдаг ийм 30-аад оны хэлмэгдүүлэлтийн байгууллага болгох гэж ийм юм дэмжээгүй шүү дээ. Та нарын ажлыг хийлгэхийн тулд. Монгол Улсад авлигалын үүр уурхайгаас салаасай гэсэндээ ийм юм хийгдэж байгаа юм. Энэ дээр анхаарч үзээсэй. Энэ очсон өдрөөсөө эхлээд энийг бол цэгцлээд ажиллах хэрэгтэй гэдгийг хэлмээр байна. Соён гэгээрүүлэх ажлыг та сайн хийгээрэй. Танд амжилт хүсье. Баярлалаа.

**Ц.Шаравдорж: -** Эрхэм гишүүн С.Баярцогт.

**С.Баярцогт: -** Би нэг хэд хэдэн зүйлийг хэлэхийг хүсэж байна. Нэгдүгээрт, би ер нь бол энэ Авлигалын байгууллага байгуулахыг бол анхнаасаа эсэргүүцэж байсан. Гэхдээ энэ байгууллага бол байгуулагдаад үйл ажиллагаагаа явуулж байгаа. Би энэ Ч.Сангарагчаа гэдэг хүнийг бол анх удаагаа харж байна.

                Тэгээд хүнийх нь хувьд надад хэлэх юм алга. Би бол байгууллагынх үйл ажиллагаатай холбогдуулж хэд хэдэн зүйл хэлэх гэсэн юм. Нэгдүгээрт, энэ байгууллагад ажиллаж байгаа хүмүүсээ сонгож авахдаа муу авсан юм шиг байна гэж надад бодол төрж байгаа. Тийм учраас та шинээр томилогдоод очих юм бол энэ асуудлаа бас эргэж хараарай. Авлигалын газрын дарга цэргүүд нь ингээд бие биенийгээ, өөрөө өөрсдийгөө хамгаалсан мэдэгдэл ярилцлага сонин хэвлэлүүдээр өгөөд, энэ байгууллага шиг өөрөө харин давхар давхар хяналтын үүрэг гүйцэтгэж байж, өөрсдөд нь итгэл хүлээлгэж болох юм уу, үгүй юм уу гэдэг ийм сэтгэгдэл төрүүлэхээр үйл ажиллагаа нь явагдаад байна. Тэр албан тушаалтнуудаа халсан байдал, халагдсан албан тушаалтнууд нь одоо дэд даргатайгаа маргалдаад байгаа байдал энэ тэрийг харах юм бол энэ байгууллагад өөрт бол итгэл төрөх, итгэл төрж ажиллах тийм сэтгэгдэл төрөхгүй байгаа.

                Хоёрдугаарт, Авлигалын байгууллага бол авлигалын эсрэг тэмцэлгүй яах вэ. Энэ бүх зүйл нь бол хуулийн хүрээнд хийгдэх ёстой. Гэтэл одоо сүүлийн үед бол Авлигалын байгууллагын тэр авлигал хүлээж авах утас ч билүү, юу ч билээ одоо ингээд том том зарлал энд тэндгүй гараад, одоо энэ зүгээр гадны нэг жуулчин ирээд, хэрвээ монгол хэл мэддэг, орчуулаад ингээд яах юм бол танай улс чинь ер нь юу болсон улс юм бэ. Эргэн тойрон авлигал мэдээлэх хуудас, тэгээд авлигалын байгууллагын сурталчилгаа радио, телевизээр яваад байдаг. Тэгэхээр би бол энэ Авлигалын байгууллага өөрийнхөө тэр иргэдтэй ажиллах юм уу, өөрийнхөө байгууллагыг сурталчлах ажиллагааг би буруу явуулж байна гэж бодож байгаа. Тэгэхээр өөрсдөө тэр хуулиа бол бас эргэж харах хэрэгтэй. Тэр яг хуулийнхаа хэм хэмжээнд тааруулж үйл ажиллагааг нь явуулах ёстой гэж ингэж бодож байгаа.

                Хэрвээ иймэрхүү байдлаар алдаа дутагдал гаргаад байх юм бол бид нар бол анхнаас нь хэлж байсан. Авлигалын газрын ажилтнуудаар бид нар прокурорын байгууллага, цагдаагийн байгууллага, тагнуулын байгууллагад ажиллаж байсан хүмүүсээ л тавина. Анхнаас авлигалын газрыг байгуулах гэж оролдсон оролдлого бол юу гэхээр тагнуулын байгууллагад итгэхгүй байна, цагдаагийн байгууллагад итгэхгүй байна, прокурорын байгууллагад итгэхгүй байна. Энэ бүгдээ давхар хянадаг ийм байгууллага байгуулна. Бараг сар нь дээрээс л, саран дээр амьдарч байгаа шударга монгол хүмүүсийг авчирч ийм байгууллагыг бүрдүүлж ажлуулна гэсэн ийм зүйл бараг ярьж байгаад энэ байгууллагыг байгуулсан юм.

                Тэр үед би хэлж байсан шүү дээ. Тийм боломж байхгүй ээ. Тэртээ тэргүй тагнуулд байгаа, цагдаагийн газар ажиллаж байгаа, прокурорын байгууллага дээр ажиллаж байгаа энэ хүмүүсээсээ л авна. Тэгэхээр хүнийг тэр субъектив хүчин зүйл бол байнга нөлөөтэй байна. Тэгэхээр хүмүүсийн субъектив хүчин зүйлийг оруулахгүй байх ганц арга зам бол хууль яг журмын дагуу ажиллах ёстой асуудал байгаа.

                Тийм учраас би Авлигалын байгууллага энэ дүрэм журмаа яг хуульд нийцүүлж илүү нарийвчилж гаргаад, ажиллах хүрээгээ бол илүү тодорхой болгох хэрэгтэй. Би бол таниас одоо юу гэж хүсэх гэж байна вэ гэхээр энэ улс орон даяар явуулаад байгаа энэ авлигалтай мэдээлэх утас гэсэн энэ рекламуудаа бүгдийг нь хурааж авах хэрэгтэй. Энэ авлигал гэдэг юмыг хаана яаж байхгүй болгох вэ гэдэг бид нарын хувьд концепци байна. Энэ бол нэгдүгээрт нь татварын өршөөлийг нэн даруй гаргах хэрэгтэй. Улс төрийн албан хаагчдыг нэн даруй нам бус болгох хэрэгтэй. Одоо хуульчдыг сонгон шалгаруулах хуулийг бол баталж гаргасан. Тийм учраас хуульчдыг яг хуульч байх лицензийг нь олон нийтийн байгууллага хураадаг болох хэрэгтэй. Төрийн албан хаагчдаас хамаарахгүйгээр. Хэрвээ алдаа дутагдал гаргах юм бол. Дээрээс нь бол бид нар тендер дээр асуудлыг нь гаргаж тавих хэрэгтэй. Харин Авлигалын газар бол төрийн өндөр албан тушаалтнуудын хөрөнгө орлогын мэдүүлгийг маш тодорхой нарийвчлалтай гаргаад, энийг нь харин олон нийтэд ил тод болгох хэрэгтэй. Тэгж чадах юм бол бид нар авлигатай бодитой тэмцэж чадна.

                Тэгэхгүй яг одоо байгаа уур амьсгал бол ямар нэгэн байдлаар бусдыгаа матдаг ийм хэлбэр рүү оруулах тийм хандлага байна. Энэ бол 30-аад оны үед бол, би бол их сайн санадаг. Марат Казей гэж Оросын пионер өвөөгөө одоо, аавыгаа матаад өвөөдөө алуулсан. Тэгээд одоо Лениний одонгоор шагнуулсан гээд, анх тэгж сурталчлаад, хамаатнаа ч хамаагүй матаа гэдэг тийм сурталчилгаа явсан. Хамтралын эсрэг. Яг тэрний уриан доор бол маш их хэмжээгээр хүмүүсийг одоо энэ матдаг, үзэл суртлаар далимдуулж хянадаг ийм үйл ажиллагаа явагдсан.

                Одоо яг хууль журмын дагуу явуулахгүй бол Авлигалын газар дараа нь өөрөө энэ ажлаа дийлэхээргүй болтол ийм их мэдээлэл юм ирдэг болно. Тэгээд би энийг бол маш сайн, нямбай хийх ёстой гэж ингэж бодож байгаа. Энэ дээр бид нар анхнаас нь одоо ингэж явахад нь зөв зүйтэй хийхгүй бол талийгаач даргын эргэн тойронд болсон үйл явдалтай холбогдуулаад Авлигалын газрынхан бараг хоёр талцаад үзээд байгаа юм шиг ийм хандлага нийгэмд гарч байна.

                Ер нь бол бид нар олон зүйл ярьж болох байсан. Одоо юу гэдэг юм манайх бүлгээрээ хэлэлцэнэ, зөвлөлөөрөө хэлэлцэнэ, долоо хонох ёстой энэ тэр гээд. Гэтэл үнэхээр энэ Авлигалын газрын даргыг маш хурдан томилохгүй бол болохгүй юм байна гэсэн уур амьсгал байгаа учраас энэ дээр бол миний хувьд хэлэх зүйл алга. Тийм учраас би шинээр та томилогдох гэж байгаа учраас энэ энэ саналуудыг ажилдаа цаашдаа хэрэгжүүлэхэд тус дэм болох байх аа гэдэг үүднээс хэлж байна.

**Ц.Шаравдорж: -** Үг хэлэх хүн одоо зөвхөн...

**Р.Гончигдорж: -** Санал дэмжиж байна. Бид хоёр нөгөө хорооны хурал руу ороод, танай хороо руу асуудлаа шууд оруулаад ирэх бодолтой байна.

**Ц.Шаравдорж: -** Аан...?

**Р.Гончигдорж: -** Танай хорооны хуралдаан таралгүй байж байгаад дараагийн асуудлаа хэлэлцчихвэл. Бид нар нөгөө...

**Ц.Шаравдорж: -** Хэлэлцэх асуудал бол баталсан. Дараа нь бид юу яая л даа. Юун тийм машин шиг байж байх вэ? Энэ асуудлыг юу ч гэсэн дуусгъя. Эрхэм гишүүд ээ.

**Д.Лүндээжанцан: -** Дэмжиж байна гэдгээ хэлчих л дээ. Дэмжиж байна гэдгээрээ чөлөө хүсэж байна шүү.

**Ц.Шаравдорж: -** За ойлголоо. Та хоёр яваад ир. Чөлөө өглөө. За эрхэм гишүүн Ц.Нямдорж.

**Ц.Нямдорж: -** Ч.Сангарагчаа хурандааг дэмжиж байна. Тэгээд бас томилогдчихсон, энэ байгууллагыг удирдаж байсан хүний тухай яриад байгаа юм шиг яриа түрүүн гараад явчихлаа. Би тэрийг цаашдаа анхаараасай гэсэн захиас гэж ойлгож л хүлээж авч байна л даа, хувьдаа.

                Дээрээс нь би ганц нэг юм захья гэж бодсон юм. Үнэхээр захихаас аргагүй байдалд орчихлоо. Нэгдүгээрт, захих юм бол энэ боловсон хүчнийхээ бүрдүүлсэн нөхцөл байдлыг дахиж судлаачээ. Тэнд ер нь хэн хэн оччихвоо. Хуулиа мэддэг, энэ хэрэг бүртгэх, мөрдөн байцаах ажил хийж байсан. Амьдралын хатуу хүтүүг мэдэрсэн, жаргал зовлонг мэддэг, хуульд захирагдаж ажиллаж чаддаг. Хуульд заасан бол нийгмийн сэтгэл санааны эсрэг хуулийн заалтын дагуу шийдвэр гаргаж чаддаг. Тэрийг олон нийтэд зөв ойлгуулж чаддаг ийм боловсон хүчний корпустай болох талаас нь Ч.Сангарагчаа хурандаа сайн судалгаа хийж, холбогдох шийдвэрээ гаргаачээ.

                Ийм боловсон хүчнээр багаа бүрдүүлж чадахгүй бол наад Авлигалтай тэмцэх газар чинь цаашдаа явсаар байгаад яг тэр М.Сономпилын явдаг замаар явна шүү. Авлигатай тэмцдэг биш авлигатай тэмцэж байна гэдэг нөмрөг зүгээд, өмсөөд өөрсдөө шантажлаж байж бусдыг нөлөөндөө оруулж цаагуур муу юм хийдэг ийм аймшигтай юм болж хувирна шүү гэдгийг нэгдүгээрт сануулах гэсэн юм.

                Хоёрдугаарт, энэ байгууллагын даргыг маш хурдан томилох хэрэгтэй. Өнөөдөр томилох хэрэгтэй. Түрүүчийн дарга нь нас барснаас хойш энэ байгууллага альныгаа алдаж дууслаа шүү дээ. Сонин хэвлэл дээр хүн хэлэхийн аргагүй ярилцлага өгч бие биерүүгээ дайрсан. Ямар боловсон хүчний сонголт хийсний баталгаа одоо ингэж гарч байгаа юм.

                Тэгээд ер нь сүүлийн үед нэг сонингуудаар энэ байгууллагын хоёр удирдлагын хоорондоо толхилцоод байгаад яриаг уншихаар үнэхээр энэ замыг нь алдуулж дуусаж байна шүү дээ. Энэ энэ нөхцөл байдлуудаа одоо очингуутаа цаашдаа энэ чиглэлээр юм аа зохицуулах хэрэгтэй.

                Гуравдугаарт, миний хэлэх гэсэн юм бол энэ байгууллагыг их зөв гараанаас ажлыг нь их зөв эхлүүлэхгүй бол гарцаагүй шалгах ёстой юм аа шалгаж шийдвэрийг нь гаргадаг, хамааралгүй бол тэрийг нь ил хэлж чаддаг. Хариуцлагаа бусад руу түлхэж оруулдаггүй. Ийм байдалд энэ ажлыг нь дасгахгүй бол энэ шинэ байгууллага асар их өндөр цалинтай юмыг л хүлээж авах гэж байна даа, Ч.Сангарагчаа хурандаа. Энийг анхаараачээ. Явж явж хуулийн байгууллагын боловсон хүчин хуулийн хэрэгжилтийн хувь заяа ямар боловсон хүчин тэнд ажиллаж байгаагаас шалтгаалдаг шүү. Хартай сэртэй, хардлагаас өөр юм хийж чаддаггүй хүн бол албан тушаалаа ашиглаад л хардлага тараасаар байгаад л дуусгадаг. Хууль номынхоо дагуу ажиллаж чаддаг гаршсан мэргэжлийн боловсон хүчин бол хуульдаа захирагдаад зөв шийдвэр гаргаад ажилладаг. Ийм юм нь дээр анхаарч ажиллахыг би хүсэж байна аа та бүхнээс.

                Тэгээд энэ Авлигатай тэмцэх газрын жирийн албан хаагчийн цалингийн хэмжээ байна шүү дээ нийслэл Улаанбаатар хотын Ерөнхий шүүгчийн цалингаас 100-гаад мянган төгрөгөөр давуу байгаа шүү. Даргынх нь цалин 1 саяд хүрч яваа. Өнөөдөр тийм цалин пүнлүүтэй дарга Монголд байхгүй. 2.3 тэрбум төгрөг сая хөрөнгө оруулалтын чиглэлээр гаргаж өгсөн гээд М.Сономпил ярьж байна. Үнэн. Дээд зэргээр энэ газрыг дэмжиж байгаа шүү. Тэглээ гээд энэ их дэмжлэгийг, энэ их хүлээлт, найдварыг буруу тийшээ харсан ажиллагаагаар тодрох гэсэн, нийгмийн сэтгэл зүйд таарах гэсэн муу үйлдлээр бусниулж болохгүй шүү. Бусниулж болохгүй. Ч.Сангарагчаа хурандаа энэ хүнд томилгооны өмнө их олон юм дотроо бодож сууж байгаа байх гэж найдаж байна. Би их найдаж байна. Харамсалтай нь түрүүчийн үеийн хэрэг явдлууд буруу тийшээ эргэсэн шүү. Их Хурлын индэр дээрээс хуулийн байгууллагад ажиллаж байсан хүнээс авахгүй. Муу ажиллаж байсан учраас авлигатай тэмцэх талаар юу ч хийгээгүй гэсэн яриа болж л байсан. Хуулийн байгууллагад ажиллаж байсан мөрдөн байцаах, гүйцэтгэх ажлын дөр мэддэг хүмүүсээс аппаратыг нь бүрдүүлэхгүй бол ажил чинь огт явахгүй шүү. Шударгыг нь олж л тавих хэрэгтэй.

                Өнөөдөр тэнд байсан энгийн хуулийн сургууль төгссөн, эрүүгийн хууль ч мэддэггүй, байцаан шийтгэх хууль ч мэддэггүй, гүйцэтгэх ажил ч мэддэггүй, тэр чиглэлээр огт ажиллаж үзээгүй хүмүүсийг удирдлагын түвшинд нь аваачаад тавьсан шүү дээ. Тэд нар чинь юугаа хийдэг юм. Юу ч хийхгүй шүү дээ. Чадах ч үгүй. Ийм ийм юмнууд байгаа учраас их чадварлаг, зөв ажилладаг аппарат бүрдүүлэх л асуудал өөрийн чинь ажлын гарааны амин сүнс нь гэж надад ойлгогдоод байгаа шүү. Баярлалаа.

**Ц.Шаравдорж: -** За эрхэм гишүүн Б.Батбаатар, З.Энхболд, Ц.Сүхбаатар гурав. За эрхэм гишүүн Б.Батбаатар та үгээ хэлье.

**Б.Батбаатар: -** Би их товчхон ганц хоёр зүйлийг л ярих гэсэн юм. Юу гэхээр Авлигатай тэмцэх байгууллага маань ажиллах явцдаа нэг зүйлийг хэт их хөсөрдүүлж байгаа юм болов уу гэж харагдаад байгаа. Энэ нь юу вэ гэхээр нэргүй мэдээллээр хүмүүсийг шалгадаг, нэргүй мэдээллээр асуудлыг босгож тавьдаг. Энэ чиглэлийн ажлууд хийгдээд байна гэдэг гомдлууд их ирж байгаа. Нэргүй мэдээлэл гэдэг бол өөрөө эзэн биегүй, хүнийг хэлмэгдүүлэх, хохироох, хүний эрхийг нь алдагдуулахад хамгийн их хортой зүйл байдаг. Тийм болохоор нэргүй мэдээллээр ажиллаж байгаа, тэр хүмүүсийн гомдол гаргаад байгаа тэр асуудал дээр ажлаа авсны дараа анхаарч ажиллаасай гэж бодож байна. Хэний ч талаар, юуны ч талаар нэргүй мэдээлэл хэнээс ирж болно. Нэр усгүй мэдээллээр хүнийг хэлмэгдүүлдэг байсан тэр цаг үе өнгөрсөн байх аа. Энэ дээр сайн анхаарч ажиллаасай гэж бодож байна.

                Хоёрдугаарт нь, УИХ-ын Хүний эрхийн дэд хороонд нэг гомдол ирсэн. Нэлээн олон хүнээс. Авлигатай тэмцэх байгууллагын Одхүү, Бархасбадь гэдэг байцаагч нар төрийн албан хаагч нарын ажил дээр очоод та нар даргыгаа яасан их өмгөөлдөг юм, та нар энэ зүйлийг дарга хийсэн гээд хэлчих, ийм зүйлийг нотолчих, тэгэх юм бол та нарт асуудал байхгүй, хүний өмнөөс дээлээ нөмрөвөө гэдэг байдлаар асуудал ярьдаг болсон байна. Тэгж хүмүүсийг айлгадаг. Тэгж дарамталдаг. Дээрээс нь хүнийг хориод нөхөрт нь танай эхнэр энэ даргын хийсэн ажлаа гээд хэлчих юм бол одоо эндээс, хорих газраас суллаа гэдэг байдлаар үг хэл, яриа гаргасан гэдэг ийм гомдол бичгээр ирсэн. Энэ асуудлыг ажил дээрээ очихоороо анхаарч хандахгүй бол тийм нэргүй мэдээллээр асуудал босгодог, тэгээд хүмүүсийг хэлмэгдүүлдэг тэр байдал руу явах зүйл дээр цэг тавиасай, анхаараасай гэж хүсэж байна.

**Ц.Шаравдорж: -** За эрхэм гишүүнд баярлалаа. Эрхэм гишүүн З.Энхболд.

**З.Энхболд: -** Энэ чухал газрын даргын томилгоог яаруу сандруу, хөнгөн хуумгай хэлэлцэж байгаад эсэргүүцэл илэрхийлж байна. Өнөө өглөө 30 минутын өмнө өгсөн материалаар хүн томилох нь л дээ та нар. Тэгээд энийг чинь судлах ёстой. Томилгоогоор дамжуулж УИХ энэ авлигатай тэмцэх бодлогоо хэрэгжүүлэх ёстой. Аль нь ч явахгүй байгаа шүү дээ. Нөхцөл байдал ямар байгаа юм. Ямар юм хийхээр төлөвлөж байгаа юм. Хуулийн хэрэгжилт одоо жил болж байна уу даа. Энэ чинь тайлан оруулж ирэх үүрэгтэй. Дарга алга боллоо гээд энэ байгууллагын ажил зогсохгүй шүү дээ. Тийм тийм юм аа яримаар байх юм. Тэгээд л нэг гялс манс гээд л явчих гээд байх юм. Тэгээд яаж болдоггүй юм уу энэ чинь, нэг хэлэлцэх асуудлыг долоо хоногийн өмнө тараадаг барьдаг чинь байх аа больчихсон юм уу? УИХ олон нийтээс нуугаад ийм асуудлыг ингэж хурдан шийдэж болохгүй шүү дээ. Томилгоо яахаараа ингэж хурдан байдаг юм. Бусад асуудлууд долоо хоногоо хүлээгээд байж л байгаа шүү дээ. Сонгуулийн хууль өргөн барьсан, долоо хоног болоогүй гээд л оруулахгүй л байсан шүү дээ, Байнгын хорооны хуралд.

                Тэгээд томилгоон дээр бол би их удаан ярих ёстой гэж бодож байна. Шүүлтүүрүүдээр орох ёстой. Олонхиороо тэгээд л хүссэн хүнээ томилдог юм бол томилол доо та нар.

**Ц.Шаравдорж: -** Эрхэм гишүүн Ц.Сүхбаатар.

**Ц.Сүхбаатар: -** Баярлалаа. Би захиж хэлэх маягтай үг хэлэх гэж сүүлд энэ гишүүдийн ярьснаас санаа авлаа. Тэгэхээр яах вэ энэ одоо Монгол Улсын Ерөнхийлөгч бүрэн эрхийнхээ дагуу асуудал өргөн бариад, тэгээд хуульд зааснаар долоо хоногийн дотор хэлэлцэж шийдвэрлэх ёстой учраас энэ асуудлыг хэлэлцэж байгаа нь бол бас шуурхай шийдэх ёстой асуудал гэдэг дээр санал нэг л байна л даа.

                Зүгээр яах вэ энэ Авлигатай тэмцэх газрыг байгуулж, энд Монгол Улсын Их Хурал анхаарал тавьж, бараг энэ хөгжиж байгаа орнууд, зах зээлийн харьцаанд шилжиж байгаа орнууд, тэр дундаасаа энэ Ази дотроо манайх ер нь энэ авлигатай тэмцэх чиглэлээр нэлээн том алхам хийсэн орон гэж ингэж ойлгож явдаг. Энд тэнд олон улсын семинар, хуралд оролцоод, энэ олон улсын байгууллагуудын өгч байгаа дүгнэлт, энэ чиглэлээр ер нь манайд нэлээн нааштай үнэлэлт өгч байгаа л даа. Тэгээд энийг бол одоо бид Их Хурал нь дэмжиж, энэ чиглэлээр байгуулагдсан байгууллага нь үнэнч шударга, сайн ажиллах ёстой гэдэг нь ойлгомжтой байгаа юм.

                Зүгээр яах вэ иргэдээс ирж байгаа мэдээлэл, тэгээд сонгогчдоос бас зарим нэгэн санал ирж байгаа энэ байдлаас үзэхэд бас хэргийг одоо ямар түвшинд шалгах ёстой вэ гэдэг анхаарч ажилламаар юм шиг байгаа юм. Ялангуяа энэ байгууллага доторхи энэ талцсан хэрүүл маргаан, хувь хүн хоорондын өшөө хонзон, тэгээд янз бүрийн, одоо манайхан чинь одоо бие биенийхээ мууд их дуртай шүү дээ. Тэр утгаараа энийг хорлочихъё, дөнгөчихье гэсэн байдлаар янз бүрийн мэдээллүүд бичдэг, хоорондоо хагарал үүссэн байдлаар янз бүрийн материал явуулдаг. Тэр нь дээр нь үндэслэж шалгалт хийдэг юм шиг байгаа юм.

                За тэгээд ямар байдал ажиглагдаад байна вэ гэхээр энэ хэргийг шийдэж, яг авлигалын хэрэг мөн үү гэдгийг шийдэхэд одоо хэдий үеийн хэргийг материал дээр үндэслэж шалгах юм бэ. Жишээлбэл, албан тушаалын хэрэг гээд үүсээд шалгагдаж байгаа юмыг авлигалын хэрэг болгоод, тэндээс заавал авлигалын юм гаргах гээд шалгаад байгаа тал байна уу, үгүй юу гэсэн юм одоо гомдол мэдээлэл бас байгаа юм. Энийг одоо бас анхаарч үзэх тал байдаг юм уу.

                Түрүүн одоо ний нуугүй тодруулж ярихад тэр Б.Батбаатар гишүүн ярилаа л даа. Тэр дэд хороонд гомдол ирсэн юм билээ. Нийгмийн даатгалын байгууллагад авлигалынхан баахан шалгалт хийгээд, тэгээд хоёр тал болчихоод шалгагдаад байна гэсэн ийм мэдээлэл байгаа. Энэ маань одоо яг авлигалын хэрэг юм уу, юуны хэрэг юм. Тэр нь одоо, зарим нь болохоор бүр одоо Төрийн хянан шалгах хороо гэж байх үеийн шалгагдсан хэргийг аваачаад тэр дундаас авлигал байна уу гээд шалгаад байгаа мэдээлэл ирээд байгаа. Зарим нь болохоор сүүлийн үеийн шинэ авлигал жигтэйхэн болчихоод байна гээд шалгаад байна гэж байгаа юм. Тэгээд одоо хугацаа хязгааргүй хорьсон, хүмүүсийн эрхийг зөрчсөн байна гэсэн одоо иймэрхүү гомдол байгаа юм. Энийг зүгээр шуурхай шуурхай шийдээд, албан тушаалын эрүүгийн хэрэг нь юу юм, яг авлигын хэрэг нь юу юм бэ, хэн нь хэнтэй холбогддог юм гэсэн ийм байдлуудаар тодорхой шалгавал одоо та нөхөдийн бас нэр хүндэд, байгууллагын нэр хүндэд зүгээр юм уу гэж.

                Ер нь ингээд яг эцсийн одоо шийдвэр гаргах түвшин, тэр эрүүгийн хэргээс улбаалж шалгах, ер нь хэдэн оны хэргийг одоо хойш шалгах юм, авлигын хууль хэзээ гарлаа. За эрүүгийн нөхцөл байдалтай холбож энэ хэргийг гаргаж ирэх юм уу гээд бас би нарийн тэр зааг ялгааг нь мэдэхгүй байна. Ийм байдал дээрээ эргэж сайн харахгүй бол ер нь мэдээлэл болгон, хэрэг болгоноос авлигын хэрэг үүсгэх гээд л энд тэнд байцаагаад шалгаагаад л ингээд явах юм бол тэр одоо байгууллагын маань нэр хүндэд эргээд муугаар нөлөөлж болзошгүй юм аа гэж их болгоомжилж байгаа юм. Энийг одоо шинэ дарга томилогдвол энэ анхааралдаа аваачээ гэж ингэж хүсэж байгаа юм.

                Нөгөө талаар энэ түрүүн М.Сономпил гишүүн нэг дурдаад өнгөрлөө л дөө. Тэр соён гэгээрүүлэх үүрэг гэж маш том юм байгаа юм. Дотроо албатай гэж ойлгож байгаа. Тэгэхээр энэ чиглэлээр ерөөсөө урьдчилан сэргийлэх, энэ авлигатай тэмцэх гэдэг утгаасаа одоо яг тэр хэргийг барьж, өнөө маргааш авлигын хэрэгт шийтгэх гэхээсээ илүү тэр соён гэгээрүүлэх ажил нь нэлээн хоцрогдоод байна уу даа. Хамгийн гол нь энэнээсээ эхэлбэл хамгийн чухал үр дүнтэй болох болов уу гэж. Нөгөө талаар яах вэ одоо мэдээж одоо улс төрийн ажилтнуудтай холбоотой, холбох гэж оролдсон янз бүрийн мэдээллүүд их байдаг. Энэ рүүгээ одоо хэт хөтлөгдөх юм бол яваа яваандаа одоо тэгээд жиг жуг яриа нь цаашаа албан болоод тэгээд энэ төрийн Их Хурал, төр, засгийн нэр хүндэд одоо нөлөөлсөн янз бүрийн мэдүүлүүд энд тэнд явдаг. Ийм нөхцөл байдлуудыг одоо аль болохоор зөв, үнэн ч шударга чиглэлээр нь шалгах чиглэлээр одоо өмнө нь ямар байдалтай байгааг та мэдэхгүй байгаа байх. Одоо хэрвээ томилогдвол нарийн судалж үзэх шаардлагатай байх.

                Энэ чиглэлээрээ анхаарч ажиллаж, ялангуяа тэр гишүүдийн хэлээд байгаа тэр хүмүүсийг зөв сонгож, тэр зөв хандлагатайгаар, жинхэнэ одоо тэр авлигын хэрэг гэдгийг одоо зөв тогтоох чиглэлээр анхаарч ажиллаачээ гэсэн захиас хүсэлт байгаа юм.

**Ц.Шаравдорж: -** За их баярлалаа. За ингээд үг хэлэх улсууд үгээ хэлчихлээ.

**Л.Гансүх: -** Би байгаа шүү дээ. Та одоо намайг харсаар байгаад өнгөрөөд байх юм. Тэгэхээр Байнгын хороонд хандаж нэг хоёр гурван зүйлийн шүүмжлэл хэлмээр байна. Нэгдүгээрт юу вэ гэхээр энийг чинь өчигдөр орой өргөн барьсан юм байна. Боловсон хүчний томилгоо гэдэг бол Их Хуралд өчигдөр орой өргөн барьсан юм байна. Тийм. 26-нд. Тэгэхээр энийг бол ултай суурьтай бас үзэж судлах ёстой. Урьд нь ч гэсэн бид нар урд даргынх нь асуудлыг ч гэсэн нэлээн оруулж ирээд бид нар бас тал талаас нь яриад, хамгийн гол нь бид нар хууль тогтоомж гаргаад хэрэгжүүлэх хүнээ, хэрэгжүүлэх энэ ажилд нь хэр зэрэг зохицож байгаа юм бэ гэдгээ нарийн хандаж, энд хандсан асуудлаа нэлээн тооцоолж ажиллах ёстой. Гэтэл өчигдөр орой оруулж ирээд, тэгээд өнөө өглөө хурал болохын өмнө ердөө 30 минутын өмнө энэ анкет тараагаад явна гэдэг бол жаахан хариуцлагагүй ажил болж байна шүү. Дэгийн тогтоол чинь хууль болсон шүү. Тэгэхээр хуулиар долоо хоногийн өмнө байх ёстой. Материал тараагдсан байх ёстой гэдэг энэ асуудлыг боловсон хүчин гээд арай өөрөөр тайлбарлаад байх шиг байна. Тэгэхдээ энэ бол нэлээн гоомой, хуумгай юм боллоо гэж хэлмээр байна. Нэг талаасаа.

                Нөгөө талаасаа үнэхээр бид нар энэ авлигатай тэмцэх асуудлыг 3 сар гаран одоо ингээд хаячихсан. Энд үнэхээр тэр дотор бөөн хуваагдсан, зөрчилдөөн үүсээд, юун авлигатай тэмцэх. Бараг хоорондоо янз бүрийнхээ асуудлуудыг гаргаж ирээд байгаа учраас асуудлыг ингэж оруулж ирж байна гэж ойлгож байна. Нөгөө талдаа.

                Тэгэхээр энэ асуудлыг тэгвэл жаахан эртхэн шиг, долоо хоногийн өмнө оруулж ирж болоогүй юм уу гэдэг дээр, үүнээс хойш Байнгын хороо бол хатуу анхаарах ёстой. Тэртээ тэргүй энэ он дамжиж байгаа долоо хоногт бол уг нь хуулиараа явсан бол. Одоо энэ маргааш нөгөөдөр гээд 1 сарын 1-н болтол дандаа амралтын өдрүүд болчихно. Уг нь бол нэг их сүрхий ажил шийдэгдэхгүй, харин гишүүд илүү нарийн судалгаа хийх боломжтой байсан шүү гэдгийг бас анхааруулж хэлмээр байна.

                Тэгээд асуудал нэгэнт Авлигатай тэмцэх газрын дотоод асуудлыг яаралтай цэгцлэх асуудал нь чухал байгаа гэдэг үүднээс бол одоо бид энд хандаад, шүүмжлэлийг Байнгын хороо хойшид ер нь нэлээн тооцож ажиллах ёстой шүү гэдгийг хэлж байна. За баярлалаа.

**Ц.Шаравдорж: -** За баярлалаа. Ингээд үг хэлэх улсууд үгээ хэллээ. За яах вэ тэр тодотгоход бол долоо хоногийн дараа гэсэн асуудал бол хуульд байхгүй. Харин УИХ-д ажлаа шууд хариуцан тайлагнадаг байгууллагын удирдах албан тушаалтнуудыг томилох, чөлөөлөх асуудлыг хэлэлцэх журамд Байнгын хороо долоо хоногийн дотор хэлэлцэж санал, дүгнэлтээ гаргана гэж байгаа. Энийг түрүүнд Байнгын хорооны гишүүд танилцуулсан.

                Тэгэхээр асуудлын зайлшгүй бөгөөд яаралтай шийдэх асуудал учраас бид Байнгын хороо ийм яаралтай зарлан хуралдуулсан гэдгийг бас хэдүүлээ одоо яръя.

                За ингээд санал хураалт явуулъя.

**З.Энхболд: -** Санал хураалтын өмнө нэг юм хэлье дээ. 3 сар удаасан Ерөнхийлөгч яах юм бэ тэгвэл. 3 сар удааж, бид нарын ажлыг цаг тулгасан хүндээ арга хэмжээ ав л даа, тэгээд.

**Ц.Шаравдорж: -** Тэр асуудал бол жич дээ. Хоёрдугаарт асуудал тавигдана.

**З.Энхболд: -** Дарга, дэд дарга хоёр чинь нэг нь мөрдөн байцаагч, цагдаагийн хүн байвал нөгөөдөх нь энгийн хүн байхаар хуульд чинь байж байгаа шүү дээ. Энэ хүн томилогдох юм бол Сундуйсүрэнг нь хална гэсэн үг үү? Тэр хуулиа хараарай даа. Соён гэгээрүүлэх талаа баримтална, тийм мэргэжлийн хүн байна энэ тэр гэж байгаа шүү. Хууль хамаагүй болчихсон юм уу эсвэл.

**Ц.Шаравдорж: -** За ингээд санал хураалтад Байнгын хорооны гишүүд бэлтгэе. Эрхэм гишүүд ээ анхаараарай. Авлигатай тэмцэх газрын даргад нэр дэвшигч Чимгээгийн Сангарагчааг дэмжье гэсэн гишүүд гараа өргөнө үү. Сайн тоолоорой. З.Энхболд татгалзав уу? Тийм ээ.

**З.Энхболд: -** Би цөөнх боллоо. Асуудлыг яаруу шийдэхийн эсрэг байгаа.

**Ц.Шаравдорж: -** За яах вэ, тэр дараа нь ярь л даа, тэгээд...

**З.Энхболд: -** Цөөнх болгож бичнэ шүү. Би чуулган дээр үг хэлнэ.

**Ц.Шаравдорж: -** 15-аас 14. Нэг гишүүн цөөнх үү?

**З.Энхболд: -** Цөөнх болсон. Чуулган дээр үг хэлнэ.

**Ц.Шаравдорж: -** За эрхэм гишүүн З.Энхболд. За ингээд Байнгын хорооны дүгнэлтийг яах вэ би танилцуулъя. За хэлэлцэх асуудал дууссан тул хурал хаасныг мэдэгдье. Байнгын хорооны гишүүд миний өрөөнд ороорой.

**Хуралдаан 12 цаг 20 минутад өндөрлөв.**

Соронзон хальснаас хянаж буулгасан:

                ХУРАЛДААНЫ НАРИЙН

БИЧГИЙН ДАРГА Ц.АЛТАН-ОД